Digory drar med seg hele gruppen til den nærmeste vannpytten i tro om at den leder til Charn. Da de kommer frem, merker de at de har kommet til en helt tom verden i stedet. Jadis merker fort at det er en verden som ennå ikke har blitt skapt. Litt etter hører de sang som ser ut til å føre til at stjernene kommer frem og sola begynner å skinne. Sangeren, den store løven Aslan, kommer snart til syne, og de ser hvordan sangen skaper liv i verden. Dyr, planter og resten av verden dukker opp av ingenting. Jadis prøver å angripe Aslan med en jernstang hun rev av en lyktestolpe i London, men blir ikke engang lagt merke til av løven. Hun flykter, og etterlater seg jernstangen, som vokser opp som en gatelykt i den nye verdenen. Aslan velger noen av dyrene til å bli intelligente, snakkende vesener og setter disse over de andre dyrene.